google/wiki40b huggingface dataset:
Κακόρρευμα Μεσσηνίας

Ιστορία

Άγνωστη παραμένει η ημερομηνία ίδρυσης του χωριού. Ήδη αναφέρεται ως " Cacorema " στη δημοσίευση " Breve Descrittione del Regno di Morea " της ενετικής απογραφής του 1702 - 1703 από τον Giust' Emilio Alberghetti, δημοσιευμένο από τον Ρ. Α. Pacifico. Ήταν χωριό της Territorio di Coron της Provincia di Messenia.  
Ονομασία: Για την προέλευση του ονόματός του υπάρχουν δύο τοπικές προφορικές παραδόσεις. Η πρώτη φέρει την ονομασία να προέρχεται από το παρακείμενο φαράγγι του Μπαστάρδη, οπου κατά το παρελθόν σε μεγάλη κακοκαιρία αναφέρεται να έχει παρασύρει άλογα από τις δυτικές ορεινές περιοχές του όρους Λυκόδημο έως το χωριό. Η δεύτερη αποδίδει την ονομασία του χωριού από τον αρκετά ισχυρό δυτικό άνεμο, ο οποίος φυσά αρκετές ημέρες το χρόνο στην περιοχή.  
Διοικητικές μεταβολές: Την 21/04/1835, ως οικισμός υπό το όνομα " Κακόρρευμα Κορώνης Πυλίας " προσαρτάται στον τότε Δήμο Κορώνης με έδρα το Πεταλίδι Μεσσηνίας.  Στο Φ.Ε.Κ. 133 της 07/06/1890 με απόφαση του ο οικισμός Κακόρρευμα μαζί με άλλους οικισμούς αποτελεί τμήμα του Β΄ Τάξεως νεοσύστατου Δήμου Αιπείας με έδρα την κωμόπολη της Λογγάς.  Εικοσι δύο χρόνια αργότερα το Κακόρρευμα θα αποτελέσει έδρα της Κοινότητας Κακορρεύματος, με την απόσπαση του ίδιου του οικισμού και των κοντινών του συνοικισμών Βίγλας και Καφού από τον Δήμο Αιπείας. Το 1951 και το 1971 αναγνωρίζονται ως οικισμοί και προσαρτώνται στην κοινότητα Κακορρεύματος οι οικισμοί Χράνοι και Επισκοπή αντίστοιχα. Κατά τη δεκαετία του 1970 η πλειονότητα των κατοίκων μετακινήθηκε στον τότε συνοικισμό Χράνοι που ήταν κοντά στην θάλασσα και τις συγκοινωνίες και αρχίζει να αναπτύσσεται. Μετά από απόφαση του Κοινοτικού Συμβουλίου (28/10/1972), η οποία εγκρίνεται από την τότε Κυβέρνηση, μεταφέρεται η έδρα της Κοινότητας στους Χράνους.  Το 1976 αλλάζει και το όνομά της Κοινότητας βάσει της νέας έδρας. Το 1997 η Κοινότητα Χράνων καταργείται και το Κακόρρευμα ακολουθεί τους υπόλοιπους οικισμούς της Κοινότητας στο νέο "Καποδιστριακό" Δήμο Αιπείας με έδρα την κωμόπολη της Λογγάς, εκατόν δέκα χρόνια μετά την πρώτη σύσταση και ίδρυσή Δήμου για την ίδια περιοχή και με το ίδιο όνομα. Τελευταία τέτοιου είδους μεταβολή το Κακόρρευμα αντιμετωπίζει το 2010, όπου με το ΦΕΚ 87Α - 07/06/2010, ο οικισμός αποσπάται εκ νέου από το Δήμο Αιπείας και προσαρτάται στον "Καλλικρατικό" Δήμο Μεσσήνης με έδρα την ομώνυμη με το Δήμο πόλη.
Άρης Θεσσαλονίκης (καλαθοσφαίριση με αμαξίδιο)

Ιστορικό

Η ομάδα του Άρη αγωνίζεται ανελλιπώς στις διοργανώσεις του ελληνικού πρωταθλήματος και κυπέλλου από την ίδρυση της.

2009-11

Το 2009, ο Άρης αποκλείστηκε στον πρώτο γύρο του κυπέλλου Ελλάδος από τον Θεσσαλό, χάνοντας με 58-33, ενώ συμμετείχε στο πρωτάθλημα χωρίς ιδιαίτερη επιτυχία.
Με προπονήτρια την Θεανώ Χατζούδη, συμμετείχε στο πρωτάθλημα της σεζόν 2009-10, καταλαμβάνοντας την τρίτη θέση στον βόρειο όμιλο. Μετά από αγώνα πλέι-οφ με την ομάδα της Δωδεκανήσου, όπου ηττήθηκε στο Βενετόκλειο κλειστό γυμναστήριο, αποκλείστηκε από το φάιναλ-φορ του πρωταθλήματος.
Την επόμενη σεζόν, οι "κίτρινοι" αποκλείστηκαν από την Ίριδα Καβάλας για την διοργάνωση του κυπέλλου, ενώ κατέκτησαν την πρώτη θέση στο τουρνουά «Κώστας Δοβρούκας», κερδίζοντας στον τελικό τους Τιτάνες Αχαΐας με 41-37. Διακεκριμένοι αθλητές του συλλόγου εκείνη την περίοδο ήταν οι Κώστας Σπυρολάρης και Νίκος Τσιντάρης, οι οποίοι συμμετείχαν στο All-Star Game της σεζόν 2010-11, το οποίο διοργανώθηκε στον Πύργο.

2012-15

Τον Δεκέμβριο του 2012, ο Άρης έφθασε ως τον ημιτελικό του κυπέλλου Ελλάδας, αλλά ηττήθηκε από την Δωδεκάνησο με 55-45. Την θέση του προπονητή αναλάμβαναν πλέον αθλητές του συλλόγου, με τους Οικονόμου και Χρυσοβέργη να εναλλάσονται στον πάγκο της ομάδας. Ο Άρης έδωσε διεθνές φιλικό παιχνίδι με την ομάδα Φάλκον Μόσχας στο γήπεδο ΕΚΟ Ευόσμου τον Ιανουάριο του 2014.
Την σεζόν 2013-14, οι "κίτρινοι" κατέλαβαν την δεύτερη θέση του βορείου ομίλου του πρωταθλήματος, και μετά τη νίκη της ομάδας κατά του Άτλαντα Αθηνών σε αγώνα μπαράζ, προκρίθηκαν στο φάιναλ-φορ του πανελλήνιου πρωταθλήματος. Ο Άρης κέρδισε την ομάδα της Ίριδας Καβάλας, αλλά ηττήθηκε από την Δωδεκάνησο και την ομάδα του ΠΑΣΚΑ, κατακτώντας τελικά την τρίτη θέση.
Τον Δεκέμβριο του 2014, οι "κίτρινοι" προκρίθηκαν και πάλι στην ημιτελική φάση του κυπέλλου, χωρίς να καταφέρουν να κατακτήσουν το τρόπαιο.

2015-

Με προπονήτρια την Τζούλη Χατζηζωγίδου, ο Άρης έφθασε στο φάιναλ-φορ του πρωταθλήματος του 2015, καταλαμβάνοντας την τέταρτη θέση πανελληνίως. Πιο πριν, είχε ολοκληρώσει αήττητος τις υποχρεώσεις του για την φάση των ομίλων.
Τον Μάρτιο του 2016, ξεκίνησε το 19ο πρωτάθλημα Ελλάδος, με τους "κίτρινους" να κατακτούν την πρώτη θέση του βορείου ομίλου και να προκρίνονται για άλλη μια χρονιά στο φάιναλ-φορ της διοργάνωσης. Εκεί, η ομάδα της Θεσσαλονίκης ηττήθηκε στο πρώτο παιχνίδι από το Μαρούσι στην παράταση με 66-65, αλλά κέρδισε τη Δωδεκάνησο με καλάθι του Βλαστού σε νεκρό χρόνο με 47-46, πριν κατακτήσει τον πρώτο του τίτλο νικώντας τον Άτλα με 53-40.
Τζέιμς Χάρισον (αιμοδότης)

Πρώιμα χρόνια

Ο James Harrison γεννήθηκε στις 27 Δεκεμβρίου του 1936. Στην ηλικία των 14 ετών, υποβλήθηκε σε μεγάλη χειρουργική επέμβαση στο στήθος, απαιτώντας 13 λίτρα αίματος. Μετά την επέμβαση, παρέμεινε στο νοσοκομείο για τρεις μήνες. Συνειδητοποιώντας ότι το αίμα είχε σώσει τη ζωή του, δεσμεύτηκε να αρχίσει να δίδει αίμα αμέσως μόλις έκλεινε τα 18 του χρόνια, δηλαδή το επιτρεπτό όριο ηλικίας.

Δωρεές πλάσματος αίματος

Ο Harrison άρχισε να κάνει δωρεές το 1954 και μετά τις πρώτες δωρεές ανακαλύφθηκε ότι το αίμα του περιείχε ασυνήθιστα ισχυρά και ανθεκτικά αντισώματα κατά του αντιγόνου ομάδας D Rh. Η ανακάλυψη αυτών των αντισωμάτων οδήγησε στην ανάπτυξη προϊόντων με βάση την ανοσοσφαιρίνη για την πρόληψη της αιμολυτικής νόσου του νεογέννητου (Hemolytic Disease of the Newborn - HDN). Αυτά τα προϊόντα, τα οποία περιέχουν υψηλό επίπεδο αντι-D αντισωμάτων, δίδονται σε Rh (D) αρνητικές μητέρες άγνωστων ή Rh (D) θετικών μωρών κατά τη διάρκεια και μετά την εγκυμοσύνη για να αποφευχθεί η δημιουργία αντισωμάτων στο αίμα ενός θετικού παιδιού σε Rh (D). Αυτή η ευαισθητοποίηση του αντιγόνου και το επακόλουθο φαινόμενο της ασυμβατότητας προκαλεί τη νόσο Rhesus, την πιο κοινή μορφή της HDN. Μέσω των δωρεών του πλάσματος του, ο Χάρισον βοήθησε να αποτραπούν χιλιάδες παιδιά από το θάνατο από την HDN. Αυτή η μοναδικότητα θεωρήθηκε τόσο σημαντική, ώστε η ζωή του να ασφαλιστεί για ένα εκατομμύριο δολάρια μετά από αυτή την ανακάλυψη και η ακόλουθη έρευνα με βάση τις δωρεές του δημιούργησε την εμπορική αντι-Δ ανοσοσφαιρίνη κοινώς γνωστή ως RhoGAM. Οι δωρεές του υπολογίστηκαν ότι βοήθησαν να σωθούν περισσότερα από 2,4 εκατομμύρια μωρά, με έγκυες γυναίκες, συμπεριλαμβανομένης της δικής του κόρης Τρέισι, να υποβάλλονται σε θεραπεία με τα αντισώματα του.

Ρεκόρ 1000 δωρεών

Καθώς το πλάσμα αίματος, σε αντίθεση με το αίμα, μπορεί να προσφερθεί τόσο συχνά όσο μία φορά κάθε 2 εβδομάδες, ήταν σε θέση να φτάσει τη χιλιοστή δωρεά του τον Μάιο του 2011. Αυτό έχει σαν αποτέλεσμα ένα μέσο όρο μιας δωρεάς κάθε τρεις εβδομάδες κατά τη διάρκεια 57 ετών. Σχολιάζοντας το ρεκόρ του, είπε: 
Θα έλεγα ότι είναι το μοναδικό ρεκόρ που ελπίζω να σπάσει, γιατί αν το κάνουν κι άλλοι, είναι σαν να έχουν κάνει κι αυτοί χίλιες δωρεές. - 
Τζέιμς Χάρισον

Διακρίσεις

Στον Χάρισον απονεμήθηκε το μετάλλιο του Τάγματος της Αυστραλίας (OAM) στις 7 Ιουνίου 1999. Ήταν υποψήφιος για Αυστραλός της Χρονιάς, αν και δεν κέρδισε. Το 2011, ήταν υποψήφιος στο Τοπικό Τμήμα Ηρώων της Νέας Νότιας Ουαλίας των Βραβείων Αυστραλίας της Χρονιάς .
Μιγκέλ Ντίας-Κανέλ

Πρώτα χρόνια και εκπαίδευση

Γεννήθηκε στις 20 Απριλίου 1960 στην πόλη Πλασέτας της Βίγια Κλάρα.
Αποφοίτησε από το Κεντρικό Πανεπιστήμιο Λας Βίγιας το 1982 ως ηλεκτρονικός-μηχανικός και στη συνέχεια κατατάχθηκε στις Επαναστατικές Ένοπλες Δυνάμεις της Κούβας. Το 1987 ολοκλήρωσε μια διεθνή αποστολή στη Νικαράγουα ως Πρώτος Γραμματέας της Κομμουνιστικής Λίγκας της Νεολαίας στην επαρχία Βίγια Κλάρα.

Πολιτική σταδιοδρομία

Το 1993 άρχισε να εργάζεται στο Κομμουνιστικό Κόμμα της Κούβας και έπειτα από έναν χρόνο εξελέγη Πρώτος Γραμματέας της Επαρχιακής Επιτροπής του Κόμματος στην επαρχία Βίγια Κλάρα (αξίωμα αντίστοιχο με περιφερειακό διοικητή). Απέκτησε φήμη για το πόσο πιστά άσκησε τα καθήκοντά του και την υποστήριξη των δικαιωμάτων των ΛΟΑΤ, σε μία χώρα με αρνητική στάση απέναντι στην ομοφυλοφιλία. Το 2003 εξελέγη στην ίδια θέση στην επαρχία Ολγίν. Την ίδια χρονιά συνεπιλέχθηκε για μέλος του Πολιτμπιρό του Κομμουνιστικού Κόμματος της Κούβας.
Διορίστηκε υπουργός Ανωτέρας Εκπαίδευσης τον Μάιο του 2009, υπηρετώντας ως τις 22 Μαρτίου 2012 οπότε έγινε Αντιπρόεδρος του Συμβουλίου των Υπουργών (αναπληρωτής πρωθυπουργός). Έγινε το πρώτο πρόσωπο που γεννήθηκε μετά την επανάσταση του 1959 που ανέλαβε καθήκοντα στο αξίωμα αυτό. Επιπρόσθετα, το 2013 έγινε Πρώτος Αντιπρόεδρος της Κούβας.

Πρόεδρος του Κρατικού Συμβουλίου

Ως πρώτος αντιπρόεδρος του Κρατικού Συμβουλίου, ο Ντίας-Κανέλ υπηρέτησε ως αναπληρωτής του προέδρου της χώρας, Ραούλ Κάστρο. Το 2018, ο 86χρονος Ραούλ αποφάσισε να παραιτηθεί από την προεδρία, αν και παρέμεινε Πρώτος Γραμματέας του Κομμουνιστικού Κόμματος. Στις 18 Απριλίου 2018 ο Ντίας-Κανέλ επιλέχθηκε ως ο μοναδικός υποψήφιος για τη διαδοχή του Κάστρο στην προεδρία. Επιβεβαιώθηκε με ψήφο της Εθνικής Συνέλευσης στις 19 Απριλίου. Ορκίστηκε και ανέλαβε καθήκοντα την ίδια ημέρα. 
Τεχνοκράτης του κόμματος και λιγότερο γνωστός στο ευρύ κοινό, ο Ντίας-Κανέλ θεωρείται ότι θα επιδιώξει προσεκτικές μεταρρυθμίσεις στην οικονομική πολιτική του προκατόχου του, διατηρώντας παράλληλα τις κοινωνικές δομές της χώρας.

Προσωπική ζωή

Έχει δύο παιδιά από την πρώτη του σύζυγο, τη Μάρθα, και σήμερα ζει με την δεύτερή του σύζυγο Λις Κουέστα.
Παγκόσμιο πρωτάθλημα Φόρμουλα 1 (2005)

Αλλαγές οδηγών στη διάρκεια του πρωταθλήματος

Το βράδυ της Παρασκευής 18 Μαρτίου 2005 ο Ιάπωνας οδηγός της BAR Honda, Τακούμα Σάτο, χτυπήθηκε από μια ίωση και μολονότι είχε μπει σε ορό και το πρωί του Σαββάτου ήταν πολύ καλύτερα, οι γιατροί του απαγόρεψαν να πάρει μέρος στον πρώτο αγώνα του πρωταθλήματος ο οποίος ήταν το Γκραν Πρι της Αυστραλίας που έγινε στη Μελβούρνη στις 20 Μαρτίου. Έτσι, στη θέση του πήρε μέρος ο Βρετανός δοκιμαστής της ομάδας Άντονι Ντέιβιντσον. Λίγες μέρες πριν το Γκραν Πρι του Σαν Μαρίνο ο Αγωνιστικός Διευθυντής της Ρεντ Μπουλ Ρέισινγκ, Κρίστιαν Χόρνερ, ανακοίνωνσε στον Αυστριακό οδηγό της ομάδας Κρίστιαν Κλιν πως στη θέση του για εκείνον τον αγώνα και για τους τρεις επόμενους (Γκραν Πρι Ισπανίας, Μονακό και Ευρώπης) θα έβαζαν τον Ιταλό Βιταντόνιο Λιούτσι κι αυτός θα επέστρεφε στο Γκραν Πρι του Καναδά. Επίσης στα Γκραν Πρι σε Μπαχρέιν και Σαν Μαρίνο δεν πήρε μέος ο Κολομβιανός οδηγός της Μακλάρεν Χουάν Πάμπλο Μοντόγια επειδή λίγες μέρες νωρίτερα είχε ένα ατύχημα σε αγώνα μότο κρος στο οποίο είχε ραγίσει τον αριστερό ώμο του. Στο 1ο απ' τα δυο αυτά Γκραν Πρι τον αντικατέστησε ο Ισπανός δοκιμαστής της ομάδας Πέδρο ντε λα Ρόσα και στο 2ο έταιρος δοκιμαστής της ομάδας ο οποίος ήταν ο Αυστριακός Αλεξάντερ Βουρτς. Οι δυο οδηγοί της BAR Honda, Τακούμα Σάτο και Τζένσον Μπάτον, δεν πήραν μέρος στα Γκραν Πρι Ισπανίας, Μονακό και Ευρώπης επειδή μετά το τέλος του Γκραν Πρι του Σαν Μαρίνο οι υπεύθυνοι της FIA διαπίστωσαν πως το μονοθέσιο του Μπάτον ήταν ελαφρύτερο από το ελάχιστο επιτρεπτό όριο. Εκτός αυτού αφαιρέθηκαν οι βαθμοί τους οποίους είχαν κερδίσει οι δυο προαναφερόμενοι οδηγοί στο Γκραν Πρι αυτό.
Μενέλαος Μεταξάς

Βιογραφικά στοιχεία

Γεννήθηκε στο Αργοστόλι και καταγόταν από την αρχοντική οικογένεια Μεταξά, ήταν δε ξάδερφος του Ιωάννη Μεταξά. Ακολούθησε στρατιωτική σταδιοδρομία επιλέγοντας το ιππικό. Φοίτησε στην βελγική στρατιωτική ιππευτική Ακαδημία και υπηρέτησε στο 2ο Ιππικό Σύνταγμα Αθηνών. Υπήρξε στενός φίλος του πρίγκιπα Ανδρέα, διαχειριστής της περιουσίας του και υπασπιστής του. Είχε πάθος με τα αυτοκίνητα και για μία περίοδο υπήρξε αντιπρόσωπος γερμανικής εταιρείας στην Ελλάδα.
Απεβίωσε στην Αθήνα τον Αύγουστο του 1938.
Πέμπτη δυναστεία Φαραώ

Ουζερκάφ

Το πώς ο φαραώ Ουζερκάφ ίδρυσε αυτή τη δυναστεία δεν είναι γνωστό με βεβαιότητα. Ο  Πάπυρος Γουέστκαρ, ο οποίος γράφτηκε κατά την περίοδο του Μέσου Βασιλείου, αφηγείται μια ιστορία για το πώς ο βασιλιάς Χέοπας της 4ης Δυναστείας είχε λάβει μια προφητεία ότι τρίδυμα που θα γεννιόνταν από τη γυναίκα του ιερέα του Ρα στη Σαχμπού θα ανέτρεπαν εκείνον και τους διαδόχους του, και πώς επιχείρησε να θανατώσει αυτά τα παιδιά  – που ονομάζονταν Ουζερκάφ, Σαχουρέ, και Νεφερρικαρέ Κακάι. Τα τελευταία όμως χρόνια οι μελετητές έχουν δεχτεί ότι αυτή η ιστορία είναι στην καλύτερη περίπτωση μύθος, και παραδέχονται την άγνοιά τους για το πώς συνέβη η μετάβαση από τη μία δυναστεία στην άλλη.    
Κατά τη διάρκεια αυτής της δυναστείας, συνέβησαν αρκετές αλλαγές στην αρχαία αιγυπτιακή θρησκεία. Εμφανίστηκαν τα παλαιότερα γνωστά αντίγραφα ταφικών προσευχών σε επιγραφές στους βασιλικούς τάφους, γνωστά ως Κείμενα των Πυραμίδων. Η λατρεία του θεού Ρα κέρδισε επιπλέον βαρύτητα, και οι βασιλείς από τον Ουζερκάφ μέχρι τον Μενκαουχόρ έχτισαν ναούς αφιερωμένους στο Ρα στο ή κοντά στο Αμπουσίρ. Κατά το τέλος της δυναστείας η λατρεία του Όσιρι απέκτησε βαρύτητα, κυρίως στις επιγραφές που βρέθηκαν στον τάφο του Ουνίς.
Διαφθορά στη Σερβία

Τα επίπεδα διαφθοράς θεωρούνται υψηλά από τους κατοίκους της Σερβίας και η δημόσια εμπιστοσύνη σε βασικούς θεσμούς παραμένει χαμηλή.

Δυναμική

Οι δημόσιες συμβάσεις, οι διαδικασίες πρόσληψης της δημόσιας διοίκησης, οι επιχειρήσεις εξόρυξης και οι σιδηροδρομικές επιχειρήσεις είναι τομείς με σοβαρό πρόβλημα σύγκρουσης συμφερόντων. Η Ευρωπαϊκή Επιτροπή έχει εκφράσει ανησυχίες για τους τομείς της δικαιοσύνης, της αστυνομίας, της υγείας και της εκπαίδευσης στη Σερβία, οι οποίοι θεωρούνται ιδιαίτερα ευάλωτοι στη διαφθορά. Η διαφθορά θεωρείται ο πιο προβληματικός παράγοντας για την επιχειρηματική δραστηριότητα στη Σερβία, ακολουθούμενη από αναποτελεσματική κυβερνητική γραφειοκρατία.

Δικαστική εξουσία

Υπάρχει υψηλός κίνδυνος διαφθοράς στη δικαιοσύνη της Σερβίας. Οι δωροδοκίες και οι παράτυπες πληρωμές με αντάλλαγμα ευνοϊκές αποφάσεις είναι κοινές Πάνω από τα δύο τρίτα των Σέρβων πιστεύουν ότι η δικαστική εξουσία είναι διεφθαρμένη. Η σερβική νομοθεσία προβλέπει ανεξάρτητο δικαστικό σώμα, αλλά στην πράξη οι λειτουργίες των δικαστηρίων περιορίζονται από τη διαφθορά, το νεποτισμό και την πολιτική επιρροή. Οι επιχειρήσεις έχουν χαμηλή εμπιστοσύνη στην ανεξαρτησία του δικαστικού σώματος και αξιολογούν την αποδοτικότητα του νομικού πλαισίου για την επίλυση των διαφορών και τους κανονισμούς τους ως φτωχούς. Το δικαστικό σώμα πάσχει από άνιση κατανομή του φόρτου εργασίας, έλλειψη εναρμόνισης της νομολογίας, απουσία ενός κατάλληλου συστήματος προσλήψεων με βάση την αξία και συσσωρευμένες εκκρεμείς υποθέσεις. Οι αποφάσεις αλλοδαπών δικαστηρίων είναι γενικά εκτελεστές στη Σερβία, με βάση την αρχή της αμοιβαιότητας, ωστόσο αυτό γίνεται μέσα από χρονοβόρες διαδικασίες.

Καταπολέμηση της διαφθοράς

Παρόλο που η Σερβία έχει σημειώσει πρόοδο στη διερεύνηση υποθέσεων διαφθοράς υψηλού επιπέδου, η εφαρμογή νόμων κατά της διαφθοράς είναι προβληματική.. Σύμφωνα με το Παγκόσμιο Βαρόμετρο Διαφθοράς για το 2016, το 22% των Σέρβων πολιτών που έρχονται σε επαφή με δημόσια ιδρύματα που περιλαμβάνονται στην έρευνα (τροχονομία, δημόσια υγεία, εκπαιδευτικό σύστημα, δικαστήρια - αστικές διαφορές, δημόσιες υπηρεσίες που εκδίδουν επίσημα έγγραφα, υπηρεσίες υπεύθυνες για την κοινωνική πρόνοια), είχαν προβεί σε δωροδοκία τουλάχιστον μία φορά κατά το προηγούμενο έτος. Ο Δείκτης Αντίληψης της Διαφθοράς του 2017 της Διεθνούς Διαφάνειας κατατάσσει τη χώρα στην 77η θέση ανάμεσα σε 180 χώρες. Κατέληξε, μάλιστα, στο συμπέρασμα ότι τα συστημικά μέτρα για την πρόληψη της διαφθοράς δεν είχαν εφαρμοστεί και οι κατασταλτικές δραστηριότητες για την καταπολέμηση της διαφθοράς δεν έτυχαν δικαστικής διερεύνησης.
Μπλε (συγκρότημα)

Οι Μπλε είναι ελληνικό μουσικό συγκρότημα από τη Θεσσαλονίκη. Τα μέλη του συγκροτήματος αποτελούν ο Γιώργος Παπαποστόλου (manager, σύνθεση, φωνή, φωνητικά), ο Γιώργος Παρώδης (στίχοι), η Νατάσα Αλεξίου (βιολί) και η Τζώρτζια Κεφαλά (φωνή).
Οι Μπλε ουσιαστικά γεννήθηκαν μετά την γνωριμία των Γιώργου Παπαποστόλου και του Γιώργου Παρώδη με τη Θεοδοσία Τσάτσου στην Θεσσαλονίκη. Η Θεοδοσία Τσάτσου ήταν η πρώτη ερμηνεύτρια του συγκροτήματος και σε αυτήν ανήκουν τα φωνητικά του παρθενικού δίσκου Ενοχές του 1996. Μετά την απόφασή της να αποχωρήσει και να ακολουθήσει σόλο καριέρα, οι Μπλε συνεργάστηκαν με επιτυχία με τη Τζώρτζια Κεφαλά και τη Melody για τα φωνητικά (δίσκος Μπλε, 1998), με την πρώτη να αποτελεί πλέον την κύρια ερμηνεύτρια του γκρουπ.  
Συνολικά, οι Μπλε χαρακτηρίζονται σαν ένα αρκετά πρωτότυπο γκρουπ για τα δεδομένα της σύγχρονης ελληνικής σκηνής, αφού κατάφεραν να συνδυάσουν ποπ-ροκ στοιχεία με έντονες πινελιές από μπλουζ, φανκ αλλά και τζαζ, ενώ ταυτόχρονα σημείωσαν αξιοπρόσεκτη εμπορική επιτυχία.
Όμιλος ARAG

Ιστορία

Ο  Όμιλος ARAG  ιδρύθηκε το 1935  ως ασφαλιστική εταιρεία Νομικής Προστασίας στο Ντίσελντορφ της Γερμανίας, ονομαζόταν «Deutsche Auto-Rechtsschutz-AG (DARAG)», από τον επιχειρηματία και δικηγόρο Χάινριχ Φασμπέντερ (Heinrich Fassbender). Με αυτή την επιχειρηματική κίνηση, ο δικηγόρος Χάινριχ Φασμπέντερ "άνοιξε την πόρτα" σε ένα προσοδοφόρο τομέα των επιχειρήσεων. Βασική αρχή του ήταν: «Όλοι οι πολίτες πρέπει να μπορούν να διεκδικούν τα δικαιώματά τους, όχι μόνο εκείνοι που μπορούν οικονομικά  να επωμιστούν τα δικαστικά έξοδα».
Μετά την επέκταση της ασφάλισης της  Νομικής Προστασίας πέρα από τα όρια των Ι.Χ. αυτοκινήτων  (1949),  η εταιρεία  επεκτείνεται (1962)  και σε άλλα τμήματα της ασφαλιστικής βιομηχανίας όπου η επιχειρηματική ιδέα της ασφάλισης Νομικής Προστασίας απολαμβάνει εκτενή προβολή.
Ο Όμιλος ARAG εισήλθε στον τομέα των ασφαλειών ζωής το 1965 και εξέδωσε τα πρώτα ασφαλιστήρια συμβόλαια υγείας το 1985, έχοντας μέχρι τότε απορροφήσει και άλλες ασφαλιστικές εταιρείες σε αυτόν τον τομέα. Οι επιχειρήσεις του τομέα αυτού έχουν  έδρα το Μόναχο, που είναι η δεύτερη γερμανική  έδρα  της ARAG Group.
Η συνεχής ανάπτυξη του ομίλου έχει πραγματοποιηθεί μέσω της μετατροπής της ARAG σε μια Ευρωπαϊκή Εταιρεία (SE) ​​απο το Δεκέμβριο του 2011.
Το 2001 ο Όμιλος ARAG αποκτά  τη νέα εταιρική έδρα του, πού βρίσκεται στο  ιδιόκτητο κτήριο - ARAG Tower - του Ντίσελντορφ-Mörsenbroich της Γερμανίας, σχεδιασμένο από τον Λόρδο Νόρμαν Φόστερ (Norman Foster) και την εταιρεία αρχιτεκτονικής και πολεοδομικού σχεδιασμού  του Ντίσελντορφ RKW Rhode Kellermann Wawrowsky.
Ο όμιλος είναι ενεργός χορηγός πολλών συλλόγων και ενώσεων, κυρίως στο Ντίσελντορφ, για πολλά χρόνια.

ARAG Ελλάδας

Στην Ελλάδα η ARAG λειτουργεί ως υποκατάστημα της γερμανικής ARAG και δραστηριοποιείται με επιτυχία από το 1972. Τα κεντρικά γραφεία βρίσκονται στην Αθήνα και έχει υποκαταστήματα στην Θεσσαλονίκη και στην Πάτρα.
Σήμερα η ARAG Ελλάδος  εκτός από τα βασικά της προγράμματα, προσφέρει και πληθώρα άλλων υπηρεσιών και ασφαλιστικών προγραμμάτων.
Η έννοια της Νομικής Προστασίας, για ένα εξειδικευμένο ασφαλιστή όπως η ARAG, είναι να αναλαμβάνει κατά είδος κάλυψης και τύπο συμβολαίου την πληρωμή των δικηγορικών εξόδων και αμοιβών αλλά και των δικαστικών δαπανών που είναι αναγκαία προκειμένου ο ασφαλισμένος να διεκδικεί ή να υπερασπίζεται τον εαυτό του στα ποινικά δικαστήρια και σε κάθε περίπτωση να προφυλάσσει τα έννομα συμφέροντα του.
3-φθοροπροπίνιο

Με απόσπαση υδραλογόνων

Με απόσπαση δύο μορίων υδραλογόνου από 1,1-διαλο-3-φθοροπροπάνιο, με χρήση υδροξειδίου του νατρίου (NaOH), με καλύτερα αποτελέσματα αν τα άλλα αλογόνα δεν είναι κι εκείνα φθόριο, παράγεται προπινυλοφθορίδιο-3.:

Με απόσπαση αλογόνου

Με απόσπαση δύο μορίων αλογόνου από 1,1,2,2-τετρααλο-3-φθοροπροπάνιο, με χρήση ψευδαργύρου (Zn), παράγεται προπινυλοφθορίδιο-3. Καλύτερη απόδοση αν τα άλλα αλογόνα δεν είναι κι εκείνα φθόριο:

Από προπινυλοχλωρίδιο-1

Με επίδραση φθοριούχου υφυδραργύρου (Hg₂F₂) σε προπινυλοχλωρίδιο-3 παράγεται προπινυλοφθορίδιο-3:

Καταλυτική υδρογόνωση

Με καταλυτική υδρογόνωση προπινυλοφθορίδιου-3 σχηματίζεται αρχικά αλλυλοφθορίδιο και στη συνέχεια (με περίσσεια υδρογόνου) προπυλοφθορίδιο-1.:

Αλογόνωση

Με επίδραση αλογόνου (X₂) (αλογόνωση) προπινυλοφθορίδιου-3 έχουμε προσθήκη στον τριπλό δεσμό. Παράγεται αρχικά 1,2-διαλο-3-φθοροπροπένιο και στη συνέχεια (με περίσσεια αλογόνου) 1,1,2,2-τετρααλο-3-φθοροπροπάνιο.:

Υδραλογόνωση

Με προσθήκη υδραλογόνων (HX) (υδραλογόνωση) σε προπινυλοφθορίδιο-3 παράγεται αρχικά 1-αλο-3-φθοροπροπένιο και στη συνέχεια (με περίσσεια υδραλογόνου) 2,2-διαλο-1-φθοροπροπάνιο.:

Υδροκυάνωση

Με προσθήκη υδροκυανίου (HCN) (υδροκυάνωση) σε προπινυλοφθορίδιο-3 παράγεται (φθορομεθυλο)προπενονιτρίλιο:

Προσθήκη μονοξειδίου του άνθρακα

1. Με προσθήκη μονοξειδίου του άνθρακα (CO) και νερού (H₂O), παράγεται 4-φθοροβουτεν-2-ικό οξύ:
2. Με προσθήκη μονοξειδίου του άνθρακα (CO) και αλκοόλης (ROH), παράγεται 4-φθοροβουτεν-2-ικός αλκυλεστέρας:

Προσθήκη αλκοολών

Με επίδραση αλκοόλης (ROH) σε προπινυλοφθορίδιο-3 παράγεται αλκυλο[(φθορομεθυλο)αιθενυλο]αιθέρας:

Προσθήκη καρβονικών οξέων

Με επίδραση καρβονικών οξέων (RCOOH) σε προπινυλοφθορίδιο-3 παράγεται καρβονικός [(φθορομεθυλο)αιθενυλο]εστέρας:

Οζονόλυση

Με επίδραση όζοντος (οζονόλυση) σε προπινυλοφθορίδιο-3, παράγεται αρχικά ασταθές οζονίδιο που τελικά διασπάται σε οξοφθοροπροπανάλη:

Επίδραση πυκνού υπερμαγγανικού καλίου

Με επίδραση πυκνού διαλύματος υπερμαγγανικού καλίου (KMnO₄) παράγεται οξοφθοροπροπανικό οξύ:

Υποκατάσταση φθορίου από υδροξύλιο

Υδρόλυση με αραιό διάλυμα υδροξειδίου του νατρίου (NaOH) προς προπιν-2-όλη-1:

Παραγωγή αιθέρα

Με αλκοολικά άλατα (RONa) προς αλκυλοπροπιν-2-υλοαιθέρα:

Παραγωγή αλκαδιινίου

Με αλκινικά άλατα (RC≡CNa) προς αλαδιίνιο. Π.χ.:

Παραγωγή νιτριλίου

Με κυανιούχο νάτριο (NaCN) προς βουτιν-3-νιτρίλιο:

Παραγωγή αλκινίου

Με αλκυλολίθιο (RLi) προς αλκίνιο:

Παραγωγή θειόλης

Με όξινο θειούχο νάτριο (NaSH) προς προπινοθειόλη :

Παραγωγή θειαιθέρα

Με θειολικό νάτριο (RSNa) προς αλκυλοπροπιν-2-υλοθειαιθέρα:

Παραγωγή προπινυλιωδιδίου-3

Με ιωδιούχο νάτριο (NaI) προς προπινυλοοϊωδίδιο-3:

Παραγωγή νιτροπαραγώγων

Με νιτρώδη άργυρο (AgNO₂) προς 3-νιτροπροπίνιο (CH₃C≡CNO₂):

Παραγωγή οργανομεταλλικών ενώσεων

1. Με λίθιο (Li). Παράγεται προπινυλολίθιο-3:
2. Με μαγνήσιο (Mg) (αντιδραστήριο Grignard):

Παραγωγή 3-φαινυλοπροπίνιου

Με αιθινυλίωση κατά Friedel-Crafts βενζολίου παράγεται 3-φαινυλοπροπίνιο: